Gemeenskap staan saam ná gesin als in brand verloorŉ Gesin van Centurion het Donderdag al hul besittings in ŉ huisbrand verloor. Foto’s: Ursula Oberholzer Die Centurion-gemeenskap samel klere en huishoudelike items in vir ŉ gesin van The Reeds wat Donderdagoggend al hul besittings in ŉ huisbrand verloor het. Ursula Oberholzer, ŉ buurvrou wat die skenkings koördineer, het ŉ beroep op die gemeenskap gedoen om te help kort nadat die gesin se huis omstreeks 01:00 afgebrand het. Oberholzer het Donderdagmiddag by die huis gestop en vlugtig met die vrou, slegs bekend as Annie, gepraat. Na wat verneem word, was die gesin nie by die huis toe die brand ontstaan het nie. Die pa reis gereeld vir werk en Annie en haar twee dogters, albei in hul vroeë 20’s, het ná ŉ geleentheid in Centurion kollegas in Johannesburg gaan aflaai. Hulle was besig om terug huis toe te ry, toe Annie deur haar direkte bure meegedeel is dat hul huis in ligte laaie is. “Hulle het alles in die brand verloor en het net die klere aan hul lywe oor. Ek het myself in hul skoene gesit en het besluit om as ŉ ma en ŉ buurvrou uit te reik,” het Oberholzer gesê. Oberholzer het begin om klere, kos en huishoudelike items vir die gesin in te samel om hulle by te staan totdat hulle weer op hul voete is. “Gelukkig het hulle versekering, maar ŉ mens weet nooit hoe lank dit neem voor hulle uitbetaal nie.” Annie was Vrydag nog te getraumatiseerd om met die media te praat en het gesê sy fokus nou net daarop om nuwe verblyf te reël en die versekeringsake uit te sorteer. Johan Pieterse, woordvoerder van die Tshwane-nooddienste, het aan Maroela Media gesê die moontlike oorsaak van die brand word nog ondersoek. Oberholzer het gesê ŉ dag nadat sy die hulpkreet uitgestuur het, is sy reeds oorweldig deur die gemeenskap se ondersteuning en bereidwilligheid om te help. “Die gemeenskap is wonderlik. Dit is wonderlik om te sien dat mense nog omgee vir mekaar, ŉ mens moet omgee vir mekaar,” het sy bygevoeg. Mense wat skenkings wil maak, kan Oberholzer by 082 463 4331 bel.